Vroeg opstaan verminder borskanker – studie | Netwerk24
Vroeg opstaan verminder borskanker – studie
08 November 2018 07:55
Die kanse van vroue wat vroeg uit die vere is om borskanker te kry is glo minder as diegene wat laatnag eers bed toe gaan.
Meer as 180 000 vroue, waarvan die meeste van Europese afkoms is, het aan hierdie studie deur dr. Rebecca Richmond van die Cancer Research UK Integrative Cancer Epidemiology-program en die eenheid vir epidemiologie aan die Universiteit van Bristol deelgeneem.
Die navorsingsuitslae is Dinsdag op ’n kankerkonferensie in Glasgow in Skotland bekend gemaak.
Die navorsing wys onder meer dat een uit elke 100 vroue wat vroeg opstaan, het borskanker ontwikkel, teenoor twee uit elke 100 vroue wat saans later wakker bly.
Volgens die Universiteit van Bristol moet die rede vir die laer risiko vir borskanker in vroue wat vroeg opstaan nog gevind word, berig die BBC.
Die DNS is ook bekyk van vroue wat vroeg opstaan teenoor dié wat saans laat opbly.
Volgens die navorsingspan moet baie ander faktore, soos alkohol en gemorskos, egter ook by borskanker in ag geneem word.
In Amerika word sowat 45% van kankersterftes met alkohol verbind.
Die navorsing moet nog in ’n mediese joernaal gepubliseer word.
Meer oor: Bristol | Borskanker | Navorsing